Joseph-Fleury Chenantais

**Joseph-Fleury Chenantais**, ganet e Naoned e 1809 ha marvet er memes kêr e 1868, a oa ur savour breizhat, genidik eus Naoned.

## Buhez
Ganet e voe d'an 5 a viz Here 1809 e Naoned. E dad e oa ar greantour Étienne Chenantais de L'Offerière, 35 bloaz, war e leve, hag e vamm Marie-Madeleine Broband, 25 bloaz, o chom kae ar Foz. Dre e vamm e oa Chenantais niz-bihan Joseph Fouché, test dre c'halloudegadur eus e c'hanedigezh.

Dimeziñ a reas da Joséphine Victoire Monnier du Pavillon, merc'h da Julien Henri Constant Monnier ha da Eulalie Victoire Olivier du Pavillon de La Plessissière, ha c'hoar-gaer Évariste Colombel, d'ar 4 a viz Du 1839, pa oa o chom straed Contrescarpe. Tri mab o doe, en o zouez Eugène Chenantais (1843-1892) hag a zeuas, eñ ivez, da vezañ savour.

E-kichen e resped savour, Joseph-Fleury Chenantais a voe kuzulier-kêr Naoned etre 1843 ha 1866. E 1845 e voe anvet komandant batailhon ar bomperien. E 1848 e kemeras penn ur strollad 319 den a-youl-vat eus Naoned evit mont da Bariz e miz Even evit "difenn an urzh hag adsevel ar Republik". Goude bezañ resevet al lejion a enor c'hall e 1856 e kemeras  perzh en aozadur an diskouezadeg vroadel e Naoned e 1861, ha dont a reas da vezañ kadoriad kevredigezh savourien Naoned, ur gefridi dalc'het gantañ betek e varv.

Tapet gant ur c'hleñved kalon e varvas d'ar 1 a viz Du 1868 er gêr straed La Fayette. Douaret e voe d'an 3 a viz Du e bered Trugarez, lec'h ma voe rentet enor dezhañ gant e gengêriz hag e genseurted. Kinklet eo e vez gant un delwenn arc'hantaet dre iskridadur gant kompagnunezhioù pomperien ar gêr, un oberenn graet gant Amédée Ménard ha teuzet gant Voruz.

## Oberenn
C'hoari a reas Joseph-Fleury Chenantais ur roll a bouez e nevezadur ar savouriezh e Naoned en ur zegas ur c'hiz nevezklasel e dibenn ar bloavezhioù 1830. 

Oberennoù bras a voe lakaet d'ober gant an tiez-kêr pe ar vourc'hizien. Tresañ a reas, gant Saint-Félix Seheult, steuñvoù Ti al lezioù-barn, an ti-bac'h ha ti an archerien, an tri war ar memes leurgêr, e 1852. Gant an daou-se e voe savet un oberenn vras all, iliz Itron-Varia-ar-Porzh-Mat, echuet e 1858. Sevel a reas Chenantais ar butunerezh, savet etre 1861 ha 1866. Sevel a reas ivez an Ostel-Doue (distrujet e-pad bombezadeg ar 16 ha 23 a viz Gwengolo 1943 hag adsavet hervez ur steuñv disheñvel abaoe), minic'hi Santez-Anna (straed Russeil), c'hoariva ar Renaissance (distrujet gant un tan-gwall e 1912), kelc'h an Arzoù-kaer (e niverenn 4 ar straed Voltaire). Kemer a reas perzh e savidigezh ar Palez Dobrée. Gant e vab Eugène e reas steuñv iliz Santez-Anna, hag an hini evit brasaat iliz Sant-Felis.

Oberennoù hervez an amzer :
* 1836 : « salle des variétés » (distrujet), plasenn ar Sirk e Naoned ;
* 1841 : iliz Sant-Loeiz e Kazon ;
* 1843 : « établissement de bains Lafeuille » (danvez leti ar C'hazino kozh, ha goude Leti Bras ar C'hazino), 30-32 pourmen Amiral Lafargue, Les Sables-d'Olonne ;
* 1845 : ostel Garreau, an talbennoù hag an toennoù a zo rummet monumant istorel dre ziferad an 29 a viz Here 1975 ;
*1845 : maner Praud e Reudied (ouzhpennet e voe ur chapel e 1850), savet evit Philémon Chenantais, kuzulier-departamant ha maer Reudied ;
* 1845-1846 : iliz Santez-Anna (Naoned) ;
* 1849 : ti-kêr Kastellbriant ;
* 1851 : iliz Sant-Yann-Vadezour Kerc'haoueg
* 1852 : Ti al lezioù-barn Naoned ; archerdi Naoned ;
* 1852 : kastell al Linot (Santez-Lusenn) ;
* 1853 (pe 1862 ?) : iliz Itron-Varia-ar-Porzh-Mat (Kerverner-Raez) ;
* 1855 : iliz Sant-Kentin e Sant-Weganton ;
* 1856 : minic'hi Sante-Anna (Naoned, straed Russeil) ;
* 1858 : iliz Itron-Varia-ar-Porzh-Mat (Naoned), rummet evel monumant istorel dre ziferad an 29 a viz Here 1975 ;
* 1859 : ostel Say (Naoned, straed Voltaire) ;
*1860 : ti-kêr Sant-Stefan-Brengoloù ;
* 1861 : skol ar merc'hed yaouank Landegon (Bro-Redon) ;
* 1861-1862 : koc'hu Ankiniz ;
* 1861-1866 : Butunerezh Naoned ;
* 1863 : ti-kêr Ankiniz ;
* 1865 : ti-bac'h Naoned (labourioù echuet e 1869) ;
* 1867 : Iliz Sant-Pêr Reudied ;
* etre 1862 ha 1868 : palez Dobrée (Naoned) ;
* 1867-1868 : c'hoariva ar Renaissance (distrujet e 1912).


Nantes Ancien Palais de justice 02.jpg|Ti al lezioù-barn e Naoned, gant an ti-bac'h kozh hag an archerdi kozh a-gleiz.
Le musée Dobrée (Le Voyage à Nantes) (7726398754).jpg|Palez Dobrée.
Manu Tabacs Nantes.JPG|Butunerezh Naoned
Nantes église Sainte-Anne.jpg|Iliz Santez-Ana Naoned.
Nantes - église Notre-Dame-de-Bon-Port (03).JPG|Iliz Itron-Varia-Ar-Porzh-Mat Naoned.
RezéEgliseStPierre1.jpg|Iliz Sant-Pêr Reudied.
Chateaubriant - Hotel de Ville.jpg|Ti-kêr Kastellbriant.
Ancenis mairie.jpg|Ti-kêr Ankiniz.


## Levrlennadur
* ''Joseph-Fleury Chenantais : architecte nantais'', pennad-skrid gant Claude Kahn, 2003, eil trimiziad, *Annales de Nantes et du pays nantais*, nv 288, p.6-7, société académique de Nantes et de la Loire-Atlantique, 24 a viz Du 2012.
* *Le Patrimoine des communes de la Loire-Atlantique* gant Jean-Luc Flohic, Flohic éditions, Charenton-le-Pont, 1999, 1383 p., Le Patrimoine des communes de France .

## Pennad kar
* Istor Naoned